Gr.1’tjies se trane al hoe minder oor die jare, sê juffrou - Solidariteit WêreldSolidariteit Wêreld
Tuis › Nuuskantoor › Gr.1’tjies se trane al hoe minder oor die jare, sê juffrou
Gr.1’tjies se trane al hoe minder oor die jare, sê juffrou
Hoeveel graad een-parrabene neem dit voordat ’n juffrou tou ingooi? Volgens juffrou Rina van As by Laerskool Louis Leipoldt in Lyttelton is die antwoord oneindig, daarom het sy gister haar negentiende groep graad eentjies in haar klas verwelkom. Dié jaar glo met droë wange deur die bank.
“My werk is ongelooflik. Ek is ʼn graad een juffrou en ek sal dit oor en oor weer as my beroep kies. Om ʼn graad een onderwyseres te wees is ’n baie groot voorreg, want op die eerste dag van hulle skoolloopbaan sit daar skoon sponsies voor my en ek het die voorreg om hulle skoolloopbaan af te skop terwyl hulle nog net die mooi en die goed van die lewe ken,” het Van As met trots in haar oë tydens tweede pouse gesê.
Van As is al vir die afgelope 32-jaar ʼn onderwyseres by Laerskool Louis Leipoldt waarvan 19-jaar daarvan voor in ʼn graad een klaskamer is. “Oor die jare is daar eintlik iets spesiaals by elke nuwe groep. Ja, dinge het verander, maar ek neem nog al die jare min of meer dieselfde benadering in met my kindertjies. Dissipline, roetine, netheid en orde is nog altyd prioriteit in my klaskamer en ek sien elke jaar dat dit ʼn goeie fondasie by my kinders vaslê,” het Van As gesê.
Die Skoleondersteuningssentrum (SOS) se verslag oor matrieks toon dat Afrikaanse skole baie beter as ander skole in die land presteer en Van As skryf hierdie prestasie toe aan ʼn eenvoudige wenresep: Goeie struktuur. “Kinders voel veilig wanneer daar goeie struktuur is, of dit nou by die huis of by die skool is, struktuur en roetine is belangrik.”
Haasbekkies, poniesterte en tranerige oë pronk byna elke jaar op koerante se voorblaaie, maar volgens Van As het nie een kind in haar klas gister met trane afskeid van hulle ouers geneem nie. “Graad R berei die kinders so goed voor vir die “groot skool” dat dit nie meer, soos jare gelede, ʼn oggend van trane is wanneer die kinders vir hul mammas en pappas totsiens moet sê nie. Die graad eentjies word wel teen 12-uur bietjie moeg, want ons deel baie inligting met hulle op hul eerste dag. Op die ou einde groet hulle egter hul eerste dag van skool met ʼn groot glimlag,” het Van As glimlaggend gesê.
Die SOS se matriekverslag toon dat daar in 2007 altesaam 1 141 731 leerders in Graad 1 begin skoolgaan het, waarvan net 400 761 in 2018 matrikuleer het. Dit beteken die ware slaagsyfer, oftewel deurvloeisyfer, is slegs 35,1%. “Die SOS se felste kritiek teen die Departement van Basiese Onderwys (DBO) is die feit dat sowat twee-derdes van alle kinders wat begin skoolgaan in Suid-Afrika, nooit matriek suksesvol voltooi nie. Die deurvloeisyfers van Afrikaanse skole is aansienlik hoër. Leerders wat wegraak uit die stelsel voordat hulle matriek skryf, is een van die groot redes waarom daar tereg gepraat word van ’n onindiensneembaarheid onder die jeug van Suid-Afrika,” lui die verslag.
“Om ʼn goeie en suksesvolle loopbaan te hê benodig mens dikwels ʼn goeie kwalifikasie, wat op sy beurt afhanklik is van goeie resultate in die laaste jare van jou skoolopleiding. Goeie skoolpunte in die seniorfase is dikwels afhanklik daarvan dat die boustene van onderrig en leer – soos lees, skryf, en krities dink – goed en vroeg as moontlik vasgelê word. Daarom wens ons alle graad een’s sterkte toe met die begin van hierdie pad – dit is die begin van iets baie groter!” het Paul Maritz, koördineerder van Solidariteit Jeug, gesê
Van As sê na al die jare maak sy steeds ʼn punt daarvan om haar graad eentjies opgewonde oor skool en oor die lewe te maak. “Speel en leer gaan hand aan hand by Louis Leipoldt en dít is dalk die begin van enige skool se sukses. As kinders lief word vir skoolgaan en lief word vir leer is die grootste deel van die stryd al gewen,” het Van As met ʼn knipoog gesê.
Vrydag | 14 Junie | 2019
Bid met verootmoediging
Bid met vreugde
Bid met hoop
Donderdag | 13 Junie | 2019
Switserse kenner werk aan nuwe standaarde – veilige myndamme